《龙雾洲》
元代·何中

龙雾洲，水油油，中有驿驰南越舟。庾岭瘴天云不收，直到海边天尽头。

天尽头，海茫茫，金珠璀粲平斗量。鸿毛性命此难忘，槛车何事招巫阳。

不如回雁峰前雁，雁门旧侣年年见。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。